PATVIRTINTA

Viešosios įstaigos Joniškio pirminės sveikatos priežiūros centro direktoriaus 2021 m. rugpjūčio 26 d. įsakymu Nr. V-43

**NEGYVENAMŲJŲ PATALPŲ, ESANČIŲ PAŠVITINIO G. 21, JONIŠKYJE, VIEŠO NUOMOS KONKURSO SĄLYGOS**

1. Vadovaudamasi Joniškio rajono savivaldybės tarybos 2021 m. liepos 1 d. sprendimu Nr. T-131 ,,Dėl leidimo viešajai įstaigai Joniškio pirminės sveikatos priežiūros centrui nuomoti patalpas“ VšĮ Joniškio pirminės sveikatos priežiūros centras, kodas 157653395, Pašvitinio g. 21, skelbia negyvenamųjų patalpų, esančių Joniškyje, Pašvitinio g. 21 (registro Nr. 44/2054767, pastatas pažymėtas plane 6D3p, unikalus Nr. 4797-0002-1013, bendras plotas 67,95 kv. m), viešą nuomos konkursą.
2. Turto viešas nuomos konkursas (toliau – Konkursas) organizuojamas vadovaujantis Joniškio rajono savivaldybės ir valstybės turto valdymo, naudojimo ir disponavimo juo tvarkos aprašu, patvirtintu Joniškio rajono savivaldybės tarybos 2014 m. gruodžio 18 d. sprendimu Nr. T-264 „Joniškio rajono savivaldybės ir valstybės turto valdymo, naudojimo ir disponavimo juo tvarkos aprašo patvirtinimo“ (Joniškio rajono savivaldybės tarybos 2020 m. birželio 25 d. sprendimo Nr. T-130 redakcija).
3. Konkursą vykdo VšĮ Joniškio pirminės sveikatos priežiūros centro direktoriaus 2021 m. rugpjūčio 23 d. įsakymu Nr. V-41 „Dėl Laikinosios turto nuomos konkurso komisijos sudarymo“ sudaryta Negyvenamųjų patalpų, esančių Pašvitinio g. 21, Joniškyje, viešo nuomos konkurso komisija (toliau – komisija).
4. Turto naudojimo paskirtis – vaistinės veiklai (vaistų ir vaistinių preparatų prekybai). Turto subnuoma negalima.
5. Pradinis turto nuompinigių dydis – 2,00 Eur per mėnesį už vieną kvadratinį metrą (135,90 Eur per mėnesį už 67,95 kv. m bendro ploto patalpas). Į šią sumą neįskaityti komunaliniai mokesčiai, patalpų draudimo, apsaugos ir kiti mokėjimai, susiję su turto aptarnavimu.
6. Nuompinigių mokėjimo tvarka – Nuomininkas turės sumokėti nuompinigius kas mėnesį, ne vėliau kaip iki einamojo mėnesio 10 (dešimtos) dienos (jei tai ne darbo diena, – iki kitos po jos einančios darbo dienos) pagal nuomotojo pateiktą sąskaitą. Nuomininkui nustatytu laiku nesumokėjus nuompinigių yra skaičiuojami 0,05 proc. dydžio delspinigiai nuo nesumokėtos nuompinigių sumos už kiekvieną uždelstą dieną.
7. Turto nuomos terminas – ne mažiau vienerių ir ne daugiau penkerių metų, su galimybe šį terminą pratęsti. Bendras turto nuomos terminas (įskaitant pratęsimą) negali būti ilgesnis kaip 10 metų.
8. Konkurso dalyvio pradinis įnašas, kurio dydis yra lygus 3 mėnesių pradinio turto nuompinigių dydžio sumai – 407,70 Eur (keturi šimtai septyni Eur, 70 ct) turi būti sumokėtas į VšĮ Joniškio pirminės sveikatos priežiūros centro atsiskaitomąją sąskaitą Nr. LT427044060002275641, bankas SEB Bank. Pradinis įnašas turi būti sumokėtas iki registruojantis Konkurso dalyviu.
9. Komisijos posėdžio, kuriame bus plėšiami Konkurso dalyvių vokai su pasiūlymais, vieta – VšĮ Joniškio pirminės sveikatos priežiūros centras, Pašvitinio g. 21, Joniškis (II a., 201 kab.). Posėdis įvyks 2021 m. rugsėjo 17 d. 10.00 val. Šiame posėdyje gali dalyvauti visi pasiūlymus pateikę Konkurso dalyviai arba jų tinkamai, įstatymų nustatyta tvarka, įgalioti atstovai.
10. Dėl papildomos informacijos apie Konkurso sąlygas ir turtą kreiptis į VšĮ Joniškio pirminės sveikatos priežiūros centro ūkvedį Saulių Skupeiką (109 kab., tel. 8 622 87530, el. p. ukvedys@joniskiopoliklinika.lt.) Turto apžiūra vyks 2021 m. rugsėjo 6-7 d. 13–16 val. (apžiūros laiką būtina suderinti iš anksto).
11. Konkurso dalyvių registravimas vykdomas (vokai su paraiškomis priimami) darbo dienomis nuo 2021 m. rugsėjo 13 d. iki 2021 m. rugsėjo 17 d. 9.00 val., adresu: Pašvitinio g. 21, Joniškis, LT -84152, 201 kab., tel. 8 426 61258.
12. Fiziniai asmenys ir juridiniai asmenys, norintys dalyvauti Konkurse arba jų įgalioti atstovai Konkurso sąlygose nurodytu adresu ir laiku pateikia užklijuotą voką, ant kurio turi būti užrašyta: Konkurso dalyvio pavadinimas ir adresas, turto, kurio nuomos konkursas skelbiamas pavadinimas ir adresas bei nuoroda „Turto nuomos konkursui“. Voke turi būti pateikti šie dokumentai:

12.1. paraiška, kurioje nurodoma:

12.1.1. konkurso dalyvio ar jo įgalioto asmens vardas, pavardė, gyvenamosios vietos adresas (šie reikalavimai taikomi fiziniams asmenims), arba asmens teisinė forma, pavadinimas, kodas ir buveinės adresas, steigimo dokumentų ar kitų steigimo faktą patvirtinančių dokumentų kopijos (šie reikalavimai taikomi juridiniams asmenims), telefono numeris, elektroninio pašto adresas;

12.1.2. siūlomas konkretus nuompinigių dydis;

12.1.3. paaiškinimas, kokiam tikslui Konkurso dalyvis naudos nuomojamą turtą;

12.1.4. sąskaita, į kurią pervesti grąžinamą pradinį įnašą, rekvizitai;

12.2. nustatyta tvarka patvirtintas įgaliojimas, jeigu konkurso dalyviui Konkurse atstovauja jo įgaliotas asmuo.

13. Paraiška turi būti pasirašyta konkurso dalyvio arba jo įgalioto atstovo.

14. Konkurso dalyvis, pateikdamas voką su paraiška, atskirai privalo pateikti pradinio įnašo sumokėjimą patvirtinančius dokumentus, kuriuose pažymėta, kad Konkurso dalyvis į nuomotojo nurodytą banko sąskaitą sumokėjo pradinį įnašą. Konkurso dalyviams, pralaimėjusiems konkursą, pradinis įnašas yra grąžinamas per 5 darbo dienas.

\_\_\_\_\_\_\_\_\_\_\_\_\_\_\_\_\_\_\_\_\_\_